Test, test, test for coronavirus, lyder opfordringen fra WHO til alle verdens lande.

Men selvom Danmark nu skruer op for antallet af test, kan det på sigt blive en udfordring at skaffe testudstyr nok, som Detektor kunne fortælle i går.

Det erkender sundhedsminister Magnus Heunicke (S).

- Det er helt klart, at alle former for test er en global mangelvare, og derfor gør vi også alt, hvad vi kan for at købe udstyr nok ind til Danmark, sagde han til P1 i dag.

Ikke nye maskiner, men en ny test

På et pressemøde mandag annoncerede Magnus Heunicke, at Danmark har indkøbt 'tre nye testmaskiner' med større kapacitet og hastighed end tidligere.

I virkeligheden er maskinerne dog ikke nye, kunne Detektor fortælle i går.

- Det er en fejl, erkender Magnus Heunicke i interviewet på P1.

- Det er ikke nye maskiner. Det er ny kalibrering og et nyt kit til maskinerne, som er indkøbt.

Maskinerne er de såkaldte Cobas 6800-systemer, der findes fem af i Danmark. De er nu blevet opdateret, så de også kan teste for Covid-19. Det betyder, at hospitalerne kan teste både flere og hurtigere.